मुझे नदियाँ हमेशा आकर्षित करती हैं. उनकी रवानगी, अल्हड़ता और प्रगतिगामिता हमेशा से मेरे भीतर उजास भरती रही. वीरेन दा की कविताएँ मुझे इसलिए भी पसंद हैं क्योंंकि इनकी कविताओं में नदियों के बिम्ब अक्सर देखने को मिलते हैं, बल्कि वीरेन दा की एक लम्बी कविता ही “नदी” शीर्षक से है जिसमें वह नदी के माध्यम से हमारे सत्ता, समाज, तंत्र की वास्तविकता उजागर करते हैं. वीरेन दा का नदी प्रेम सिर्फ कोरी भावुकता नहीं है और न ही मोह मात्र है, वह उनके लिए जीवन में उजास भरने वाली है. वह एक समर्पित कवि व सजग इंसान हैं. वह किसी भी पदार्थ को उसकी सम्पूर्णता में देखना पसंद करते हैं. ऐसा भी नहीं है कि नदियों में कविता करने वाले वह अकेले कवि हैैं, केदारनाथ अग्रवाल का अपनी नदी ‘केन’ के प्रति प्रेम जगजाहिर है पर वीरेन दा के यहाँ नदी ज्यादा निपट यथार्थ के धरातल पर बहती हुई दिखती है. केदारनाथ अग्रवाल जहाँ केन को बिना जगाये ‘मैंने उसको नहीं जगाया/दबे पाँव वापस घर आया’ कह चुपचाप वापस चले आते हैं उसे सोते हुए छोड़कर, वहीं वीरेन दा के यहाँ बात यहीं से आगे बढ़ती है और उनकी नदी पूरे होश-ओ-हवाश में कूदते फांदते चलती है और कवि उससे सवाल भी करता है कि –